Na osnovu člana 120 stav 18 Zakona o javnim nabavkama (“Službeni list CG”, br. 74/19 i 3/23), Ministarstvo finansija donijelo je

PRAVILNIK

O IZMJENI PRAVILNIKA O SADRŽAJU PONUDE U POSTUPKU JAVNE NABAVKE

Član 1

U Pravilniku o sadržaju ponude u postupku javne nabavke ("Službeni list CG", br. 71/20 i 9/21) Prilog 1 mijenja se i glasi:

„PRILOG 1

PREGLED PONUDE #\_\_\_\_\_\_\_

1. **OSNOVNI PODACI O PONUDI**

|  |  |
| --- | --- |
| Datum i vrijeme podnošenja |  |
| Status ponude |  |
| Ponuda/prijava se podnosi kao |  |

1. **PODACI O PODNOSIOCU**

|  |  |
| --- | --- |
| Naziv |  |
| PIB |  |
| Država |  |
| Grad |  |
| E-mail |  |

1. **PODACI O JAVNOJ NABAVCI**

|  |  |
| --- | --- |
| Naziv naručioca |  |
| Šifra postupka |  |
| Opis predmeta javne nabavke |  |
| Vrsta predmeta |  |
| Vrsta postupka |  |
| Vrsta faze |  |

1. **USLOVI ZA UČEŠĆE U POSTUPKU I ZAHTJEVI U POGLEDU NAČINA**

**IZVRŠAVANJA PREDMETA NABAVKE**

|  |  |  |
| --- | --- | --- |
| **Opis** | **Odgovor / napomena** | **Eksplicitna / Utvrđena vrijednost** |
|  |  |  |
|  |  |  |
|  |  |  |

1. **KRITERIJUMI**

|  |  |  |
| --- | --- | --- |
| **Opis** | **Napomena** | **Odgovor** |
|  |  |  |
|  |  |  |

1. **FINANSIJSKI DIO**

**Procijenjena vrijednost nabavke: \_\_\_\_\_\_\_\_ EUR**

**Ponuđena cijena bez PDV: \_\_\_\_\_\_\_\_\_\_\_ EUR**

|  |  |  |  |  |  |
| --- | --- | --- | --- | --- | --- |
| r.b | Opis | Bitne karakteristike predmeta nabavke | Odgovor | Količina | Cijena po jedinici |
|  |  |  |  |  |  |
|  |  |  |  |  |  |

**PRILOZI**

Tip dokumenta
Naziv fajla

**UPUTSTVO PONUĐAČIMA ZA SAČINJAVANJE I PODNOŠENJE PONUDE**

1. **Način pripremanja ponude**

Ponuda je izjava namjere ponuđača da će isporučiti robu, pružiti usluge ili izvesti radove za određenu cijenu i pod određenim uslovima, u skladu sa tenderskom dokumentacijom.

Ponuda može da bude samostalna ili zajednička.

Ponuđač može da podnese samo jednu ponudu, u skladu sa tenderskom dokumentacijom.

U istom postupku javne nabavke kao član zajedničke ponude ili podugovarač ne može da učestvuje:

 1) ponuđač koji je podnio samostalnu ponudu;

 2) privredni subjekat kao član druge zajedničke ponude.

Cijena izražena od strane ponuđača iskazuje se brojčano u eurima i obuhvata sve troškove koji se odnose na predmet nabavke i koji su utvrđeni tenderskom dokumentacijom, bez iznosa PDV-a, za cjelokupni predmet nabavke u skladu sa tenderskom dokumentacijom.

Izuzetno, ako je predmet nabavke određen samo po jedinici mjere, ukupna ponuđena cijena izražava se kao zbir jediničnih cijena po stavkama.

Ponuđač može da izmijeni ili da odustane od ponude u roku određenom za podnošenje ponuda.

Ako ponuđač u roku za dostavljanje ponuda mijenja ponudu, smatra se da je ponuda podnešena u trenutku podnošenja posljednje izmjene ponude.

Ponuđač je dužan da uz ponudu dostavi:

 1) izjavu privrednog subjekta;

 2) garanciju ponude;

 3) dokaze za vrednovanje ponude;

 4) ugovor o zajedničkom nastupanju u slučaju podnošenja zajedničke ponude;

 5) dokaze o kvalitetu predmeta nabavke i dokaze o ispunjavanju drugih uslova predviđenih tenderskom dokumentacijom, a koji nijesu obuhvaćeni izjavom privrednog subjekta.

Nakon isteka roka za podnošenje ponuda, ne smiju da se mijenjaju i/ili dopunjavaju:

 1) podaci o ponuđaču, osim u slučaju promjena u skladu sa posebnim zakonom;

 2) konačna ponuda, osim u slučaju otklanjanja računske greške;

 3) izjava privrednog subjekta ponuđača;

 4) ugovor o zajedničkom nastupanju;

 5) dokazi i podaci na osnovu kojih se vrši vrednovanje ponude;

 6) garancija ponude, osim u slučajevima propisanim Zakonom o javnim nabavkama.

1. **Rok važenja ponude**

Ponuda je obavezujuća do isteka roka važenja ponude.

Ponuđač je dužan da na zahtjev naručioca produži rok važenja ponude, ako je zahtjev dostavljen ponuđaču putem ESJN najkasnije tri dana prije isteka roka važenja ponude.

U slučaju produženja roka važenja ponude, naručilac je dužan da od ponuđača zahtijeva i produženje roka važenja garancije ponude.

Ako ponuđač ne postupi u skladu sa zahtjevima naručioca da produži rok važenja ponude i rok važenja garancije ponude smatra se da je odustao od ponude.

1. **Način podnošenja ponude**

Ponuda se sačinjava i podnosi u elektronskom obliku putem ESJN.

Izjava privrednog subjekta i garancija ponude podnose se u elektronskom obliku putem ESJN.

Ako ponuđač ne može da garanciju ponude podnese u elektronskom obliku, dužan je da putem ESJN dostavi kopiju garancije ponude, a da original garancije ponude dostavi, odnosno uruči naručiocu neposredno ili putem pošte preporučenom pošiljkom najkasnije prije isteka roka za podnošenje ponuda. U ovom slučaju original garancije ponude u pisanom obliku dostavlja se u koverti, na kojoj se navodi: naziv i sjedište naručioca, broj tenderske dokumentacije za koju se podnosi garancija, naziv, sjedište i adresa ponuđača i naznake "garancija ponude" i "ne otvaraj prije roka za otvaranje ponuda".

Dokazi za vrednovanje ponude, ugovor o zajedničkom nastupanju u slučaju podnošenja zajedničke ponude i dokaze o kvalitetu predmeta nabavke i dokaze o ispunjavanju drugih uslova predviđenih tenderskom dokumentacijom, a koji nijesu obuhvaćeni izjavom privrednog subjekta podnose se putem ESJN u elektronskom obliku ili kao skenirana kopija originala.

Uzorci zahtijevani tenderskom dokumentacijom, zavisno od dimenzija, dostavljaju se u jednom ili više omota (koverat, paket i slično) na kojima se navodi naziv ponuđača, naziv predmeta nabavke, odnosno dijela predmeta nabavke na koji se uzorak odnosi i broj uzoraka.

Ako na omotu ili više omota (koverat, paket i slično) u kojima su dostavljeni uzorci, nije ispisan potpun gore navedeni tekst ili je ispisan netačan tekst, ponuda se neće otvarati.

1. **Podnošenje ponude po partijama**

Ponuđač može da podnese ponudu za jednu ili više partija, u skladu sa tenderskom dokumentacijom i dužan je da u ponudi naznači za koje partije podnosi ponudu.

Ako ponuđač podnosi ponudu za više partija, ponuda mora biti pripremljena na način da se može vršiti ocjena ponude za svaku partiju posebno.

1. **Podnošenje ponude sa varijantama**

Ponudom sa varijantama se nudi predmet nabavke koji zadovoljava minimalne tehničke i funkcionalne zahtjeve, odnosno standarde koje je naručilac utvrdio tenderskom dokumentacijom, sa tehničkim karakteristikama različitim od karakteristika datih tehničkom specifikacijom.

1. **Blagovremenost ponude**

Ponuda je blagovremena ako je podnijeta u ESJN u roku određenom tenderskom dokumentacijom.

Neblagovremena je ponuda čiji su djelovi podnijeti naručiocu neposredno ili putem pošte nakon isteka roka određenog za dostavljanje ponuda tenderskom dokumentacijom.

1. **Podnošenje zajedničke ponude**

Zajedničku ponudu mogu da podnesu dva ili više privrednih subjekata koji su zaključili ugovor o zajedničkom nastupanju.

Ugovorom o zajedničkom nastupanju uređuju se međusobna prava i obaveze, određuje nosilac zajedničke ponude, dio predmeta nabavke za koji je zadužen svaki od članova zajedničke ponude i njihovo procentualno učešće u ukupnoj vrijednosti ponude.

U slučaju podnošenja zajedničke ponude, svaki član zajedničke ponude dužan je da ispunjava obavezne uslove za učešće u postupku javne nabavke.

Član zajedničke ponude mora da ispunjava uslov koji se odnosi na posjedovanje ovlašćenja (dozvola, licenca, odobrenje ili drugi akt) u skladu sa zakonom i uslove stručno i tehničke sposobnost za dio predmeta nabavke za koji je zadužen u skladu sa ugovorom o zajedničkom nastupanju, osim za dio za koji angažuje podugovarača.

Podnosioci zajedničke ponude ispunjavaju uslove ekonomsko i finansijske sposobnosti, ako pojedinačno ili kumulativno ispunjavaju ekonomsko-finansijske uslove.

Član zajedničke ponude može za dokazivanje ispunjenosti uslova stručno-tehničke sposobnosti da koristi kapacitete drugog člana zajedničke ponude koje mu je stavio na raspolaganje ugovorom o zajedničkom nastupanju.

1. **Način pripremanja ponude sa podugovaračem**

Ponuđač može da u ponudi dio predmeta javne nabavke ustupi podugovaraču.

Podugovarač je dužan da ispunjava obavezne uslove za učešće u postupku javne nabavke, uslov koji se odnosi na posjedovanje ovlašćenja (dozvola, licenca, odobrenje ili drugi akt) u skladu sa zakonom i uslove stručno i tehničke sposobnost za dio predmeta nabavke koji mu je ustupljen.

Ponuđač koji namjerava da angažuje podugovarača dužan je da u ponudi i izjavi privrednog subjekta navede:

 1) dio predmeta nabavke, koji namjerava da ustupi, sa podacima o nazivu i opisu dijela predmeta nabavke i da precizira procentualni udio u predmetu nabavke, i

 2) podatke o podugovaraču (naziv, sjedište, poreski identifikacioni broj, broj računa, ime ovlašćenog lica).

Privredni subjekat može da bude angažovan kao podugovarač samo u ponudi jednog ponuđača.

Ako privredni subjekat učestvuje kao podugovarač u ponudi dva ili više ponuđača, naručilac je dužan da putem ESJN obavijesti ponuđače da tog podugovarača zamijene drugim, u roku od osam dana od dana obavještavanja.

1. **Mogućnost korišćenja sposobnosti drugog subjekta**

Ako su tenderskom dokumentacijom zahtijevani uslovi ekonomsko-finansijske i stručno-tehničke sposobnosti ponuđač može, radi ispunjenja tih uslova, da koristi sposobnost drugog subjekta.

Izuzetno, ako su tenderskom dokumentacijom zahtijevani iskustvo na kvalitetnom i uspješnom izvršavanju istih ili sličnih poslova iz oblasti predmeta nabavke i stručni i kadrovski kapaciteti koji su potrebni za izvršenje ugovora, radi ispunjenja tih uslova, može da koristi sposobnost drugog subjekta pod uslovom da taj subjekat izvodi radove ili pruža usluge za koje se ta sposobnost zahtijeva.

1. **Sukob interesa**
2. **Sukob interesa između naručioca i privrednog subjekta**

Sukob interesa između naručioca i privrednog subjekta postoji ako:

 1) predstavnik naručioca koji djeluje u ime i/ili za račun naručioca, koji sprovodi postupak javne nabavke, ima direktno ili indirektno finansijski, privredni ili drugi lični interes koji može da utiče na njegovu nepristrasnost i nezavisnost u sprovođenju postupka javne nabavke, a naročito ako:

- učestvuje u upravljanju kod privrednog subjekta ili

- ima vlasnički udio ili akcije u iznosu većem od 2,5% kapitala ili drugo pravo na osnovu kojeg može da učestvuje u upravljanju poslovanjem privrednim subjektom;

2) ovlašćeno lice privrednog subjekta:

- ima vlasnički udio ili akcije naručioca u iznosu većem od 2,5% vrijednosti kapitala ili

- je sa predstavnikom naručioca bračni ili vanbračni drug, bez obzira da li zajednica i dalje postoji, srodnik u pravoj liniji ili u pobočnoj liniji do četvrtog stepena, tazbinskoj do drugog stepena ili kao usvojilac ili usvojenik.

Predstavnik naručioca je:

1) ovlašćeno lice naručioca;

2) službenik za javne nabavke, član komisije za sprovođenje postupka javne nabavke, lice koje učestvuje u pripremi tenderske dokumentacije i lice koje učestvuje u planiranju nabavke;

3) ovlašćeno lice naručioca, službenik za javne nabavke, član komisije za sprovođenje postupka javne nabavke, lice koje učestvuje u pripremi tenderske dokumentacije i lice koje učestvuje u planiranju nabavke koje djeluje u ime i/ili za račun naručioca u zajedničkoj nabavci.

Odredba se odnosi i na ovlašćeno lice kandidata, ponuđača, člana zajedničke ponude i/ili podugovarača.

Sukob interesa između naručioca i privrednog subjekta postoji ako je ovlašćeno lice privrednog subjekta sa ovlašćenim licem naručioca srodnik u pravoj liniji i u pobočnoj liniji do četvrtog stepena, srodnik po tazbini do drugog stepena, bračni ili vanbračni druga, bez obzira da li je brak prestao, usvojioc i usvojenik ovlašćenog lica naručioca.

Prenos udjela ili akcija u vlasništvu na drugo pravno ili fizičko lice u skladu sa propisima o sprječavanju sukoba interesa ne isključuje postojanje sukoba interesa dok prenos udjela traje.

1. **Sukob interesa zbog prethodnih aktivnosti privrednog subjekta kod naručioca**

Privredni subjekat, odnosno lice koje je izradilo ili učestvovalo u izradi tehničke dokumentacije ili vršilo reviziju tehničke dokumentacije i privredni subjekat čije je ovlašćeno lice ili stručno lice učestvovalo u izradi ili reviziji tehničke dokumentacije, koja se koristi za izradu tehničke specifikacije u tenderskoj dokumentaciji ili dokumentacije po kojoj se realizuje ugovor o javnoj nabavci za izvođenje radova i/ili vršenje stručnog nadzora nad izvođenjem radova i lice koje je učestvovalo u tehničkim konsultacijama ili davanju tehničkih savjeta naručiocu, ne smije da učestvuje u postupku javne nabavke za izvođenje radova i/ili vršenje stručnog nadzora nad izvođenjem radova kao ponuđač, član zajedničke ponude ili podugovarač i ne smije da sarađuje sa ponuđačem, podnosiocem zajedničke ponude, ili podugovaračem na pripremanju ponude, osim ako je:

1) predmet nabavke izrada tehničke dokumentacije i izvođenje radova po toj tehničkoj dokumentaciji;

2) predmet nabavke izrada glavnog projekta, na osnovu prethodno izrađenog idejnog rješenja, odnosno idejnog projekta ili pojedinih dokumenata koji se odnose na tehničku dokumentaciju u skladu sa zakonom;

3) potpuna sadržina tehničkih konsultacija i tehničkih savjeta sastavni dio tenderske dokumentacije.

1. **Garancija ponude**

Ponuđač je dužan da uz ponudu dostavi garanciju ponude u iznosu od 2% procijenjene vrijednosti predmeta javne nabavke, odnosno partije, ako je predmet javne nabavke podijeljen po partijama i ako je dostavljanje garancije ponude predviđeno tenderskom dokumentacijom.

Ako se u postupku javne nabavke zaključuje okvirni sporazum, procentualni iznos vrijednosti garancije ponude određuje se u odnosu na procijenjenu vrijednost predmeta javne nabavke tokom trajanja okvirnog sporazuma u cjelini, odnosno procijenjene vrijednosti partije za koju se podnosi ponuda.

Trajanje garancije ponude određuje se u skladu sa rokom važenja ponude uključujući i rok za eventualno aktiviranje koji ne može da bude kraći od pet dana, niti duži od 15 dana od dana isteka roka važenja ponude.

U slučaju produženja roka za podnošenje ponuda iz člana 94 st. 3 i 7 Zakona o javnim nabavkama i u slučaju prekida rada ili tehničkih ograničenja u radu ESJN, kada se rokovi u postupku javne nabavke produžavaju za period trajanja prekida, a najmanje 24 časa od uspostavljanja rada ESJN, odnosno za preostali dio roka ako je prekid rada ili tehničko ograničenje u radu ESJN trajalo duže od preostalog dijela roka.

1. **Predlaganje izmjena i dopuna tenderske dokumenatacije**

Privredni subjekat može da predloži naručiocu da izmijeni i/ili dopuni tendersku dokumentaciju, u roku od osam dana od dana objavljivanja, odnosno dostavljanja tenderske dokumentacije.

U predlogu se navode razlozi za otklanjane nepravilnosti, nedostataka ili nezakonitosti tenderske dokumentacije ili izmjena i dopuna tenderske dokumentacije, ali predlog ne smije da sadrži konkretne izmjene i/ili dopune.

Predlog se podnosi isključivo putem ESJN-a.

1. **Zahjev za pojašnjenje tenderske dokumentacije**

Privredni subjekat ima pravo da pisanim zahtjevom traži od naručioca pojašnjenje tenderske dokumentacije, odnosno izmjena i/ili dopuna tenderske dokumentacije tokom roka za dostavljanje prijava za kvalifikaciju ili ponuda, a najkasnije deset dana prije isteka roka određenog za dostavljanje prijava za kvalifikaciju ili ponuda.

Zahtjev se podnosi isključivo putem ESJN-a.

1. **Izjava privrednog subjekta**

 Podnosilac prijave za kvalifikaciju, odnosno ponuđač podnosi izjavu privrednog subjekta kojom garantuje da će u toku trajanja postupka javne nabavke i realizacije ugovora o javnoj nabavci ispunjavati sve uslove za učešće u postupku javne nabavke i da ne postoji osnov za isključenje iz postupka javne nabavke, predviđen tenderskom dokumentacijom.

Podnosilac prijave za kvalifikaciju, odnosno ponuđač dužan je da u izjavi privrednog subjekta navede potpune, jasne i tačne podatke.

 U slučaju podnošenja zajedničke ponude, izjavu privrednog subjekta daje svaki član zajedničke ponude, a ako je ponuda podnijeta sa podugovaračem i svaki podugovarač.

Izjava privrednog subjekta sačinjava se u elektronskom obliku, na obrascu koji propisuje Ministarstvo.”.

Član 2

Ovaj pravilnik stupa na snagu danom objavljivanja u „Službenom listu Crne Gore“.

Broj:­­­­­­­­­­­­­\_\_\_\_\_\_\_\_\_\_\_

Podgorica,\_\_ februara 2023. godine Ministar,

mr Aleksandar Damjanović